钦定古今图书集成/方舆汇编/职方典/第1282卷 > 《雷泽洞会真观记》白玉蟾
## 钦定古今图书集成/方舆汇编/职方典/第1282卷 > 《雷泽洞会真观记》白玉蟾

“雷霆都会洞天”，祈山枕其北，潇湘汇其南，石崖天齐
相望，浯溪白鹤巍峨环其东，四望突兀撑其西，此洞
天之所以据其地之胜也。洞阳李君日新，字子温，崇
道钦天之士，自幼为吏，两任莲幕，弃公不仕，励志慕
冲虚法，参太极，修炼三五飞步之道。一日于县西七
里冈，忽见岩洞玲珑，可容人数十辈，苍崖峭壁，巉岩
奇石，虎踞龙盘，鬼怪万状。右有一泉，水行地中，冬温
而夏清，掬饮而甘。慨然而叹曰：“此非仙境也耶？”于是
剪荆辟榛，邑士周君仲贤与之辅捐镪不计其缗始
㔉于皇庆癸丑之夏，鼎创三清宝殿、四圣真宫，梓人
执其舆轮之役，陶氏运其埏甓之工。嗣汉三十八代，
天师真人给其额曰“会真观”，扁其洞曰“雷霆都会洞
天。”旁有一窍，扁曰“雷门。”内设五雷神像，外列九宫八
卦雷坛。洞阳累登坛祈祷，甘雨应时，慰满农望，扁其
泉曰“雷泽。”继而装塑三清尊像，宛然幻出玉京之境。
至治辛酉冬，鼎建玉皇宝阁。上则弥罗真境，下而明
德法堂，落成于泰定乙丑之夏，首尾一十二年。美哉
轮，美哉奂！宝殿翚飞，云龛岌嶪，御容英粹，玉座委蛇。
地皆砌以花砖，壁皆粉以银液，中边供具，左右羽仪，
下甃凤墀，上陈鸳瓦，千楹耀日，万栱凝烟，高耸溟濛，
雄压崷崒。丹光紫气之丽，朱扉黄阁之严，经营万力，
伟哉亦难事也。洞阳复赍贽诣龙虎山天师门下，请
给戒牒，遥礼真懿。湖山虞君，为师立派度人，拨膏腴
一顷，“馀赡众此洞阳，莫不为绵远之计也。”乃以前新
会真之事而告，予遂为之记。嗟夫！高观始自于黄帝，
清洽宫建自于夏禹，崇元观建自于周穆王；草楼观
建自于尹喜；元明观建自于张久之。夫如是，古今遗
迹，难悉枚举，皆垂名于万世之下，不得泯焉。今会真
始自洞阳而新之，得非后之视今世，亦由今之视昔
也。“欤时泰定乙丑年夏吉日，琼山白玉蟾记。”